IL-PARROĊĊA TA' STELLA MARIS FIS-SNIN TA' BEJN IŻ-ŻEWĠ GWERER 1918 - 1940 Lejn tmiem l-ewwel Gwerra Dinjija, il-popolazzjoni ta' Tas-Sliema kienet tlaħħaq mal-15,000 ruħ, u l-konfini Parrokkjali ta' Stella Maris kienu jlaħħqu sal-Ġżira u l-bidu ta' San Ġiljan. L-Isqof Mons. Mawru Caruana ħass li kien wasal il-waqt li tiżdied Parroċċa oħra. Permezz taċ-ċirkolari bid-data tal-24 ta' Settembru 1918, huwa għolla l-Knisja tas-Sacro Cuor għad-dinjita' ta' Parroċċa. Kmieni fl-1919 Dun Rafel Capurro ħa l-pussess bħala t-tieni Kappillan ta' Stella Maris wara l-mewt tal- ewwel Kappillan ta' Tas-Sliema, Dun Franġisk Vinċenz Manche' u li kienet ġrat is-sena ta' qabel. Il-Kappillan Manche' li kien ilu fil-kariga sa mis-sena 1884, ralil Tas-Sliema tikber taħt għajnejh, sakemm meta kien qed joqrob lejn it-tmiem ta' ħajtu, din kienet waslet biex tilħaq il-quċċata tal-iżvilupp tagħha. Is-snin għoxrin raw żieda kbira fil-bini ta' djar ġodda, u bis-saħħa ta' tlieta mill- aqwa periti ta' dak iż-żmien, Laferla, Psaila, u Vincenti beda jidher ċertu stil ta' arkitettura ġdida u moderna. Dan l-istil iżda, kien jarmonizza sewwa mad- djar li kienu telgħu fis-snin ta' qabel fi stil iżjed tradizzjonali. Kien f'dak iż- żmien li bdew jissawru it-toroq Amerv, Milner, Howard, Luzio, Graham u n- naħa ta' isfel ta' Triq Stella Maris. Kien beda tiela' ħafna bini ġdid in-naħa tal- Istitut tas-Salesjani li flimkien mal-Juventus Domus u l-Istitut tas-Sorijiet Orsolini, kienu nfetħu ftit tas-snin qabel permezz tal-ġenerożita' tas-Sur Alfons Maria Galea. Il-bini ta' djar ġodda żied mhux ftit l-influss ta' residenti ġodda li flimkien ma' dawk li twieldu u trabbew f'Tas-Sliema kienu sejrin ibiddlu wiċċ Tas-Sliema. Minkejja dan kollu il-parroċċa ta' Stella Mairs taħt it-tmexxija tal-Kappillan Capurro kienet riesqa lejn snin ta' attivita' Reliġjuża intensa. Is-snin għoxrin raw l-ordinazzjoni taż-żewġ Saċerdoti Dun Carmelo Micallef u Dun Ġorġ Zammit. Fl-1921 ġiet imwaqqfa l-Kongregazzjoni tal-Qlub ta' Ġesu' u ta' Marija, li flimkien mat-Terz'Ordni Servita, Il-Konfraternità tar- Rużarju, u l-Konfraternita' tas-SSmu. Sagrament u li kienu twaqqfu ħafna qabel, kienu jwettqu ħafna xogħol ta' fejda. Is-snin tletin bdew billli f'Awissu tal-1930 kien ġie mfakkar egħluq l-ewwel ħamsin sena mit-twelid tal-parroċċa. Fit-13 ta' Mejju 1932, il-Parroċċa tilfet lil Dun Pietru Pawl Grima, qassis maħbub li kellu biss 37 sena metamiet. Dun Pietru Pawl kien poeta magħruf u ħafna mix-xogħlijiet tiegħu iddedikahom lil Tas-Sliema jew lil Marija Kewkba tal-Baħar. Nhar l-14 ta' April 1934 Dun Ġwann Bosco kien ġie iddikjarat Qaddis mill- Papa Piju X1. Il-Parroċċaferħet b'din l-aħbarflimkien mal-komunita' Salesjana liminn dejjem kellha rabtiet kbar mal-Knisja ta' Stella Maris. Jinsab dokumentat li l-Kappillan Manche' kien ħabrek ħafna biex is-Salesjani setgħu jiġu ġewwa Tas-Sliema. F'Mejju tas-sena ta' wara kienu saru Festi kbar fil-Parroċċa tagħna biex jitfakkar il-Qaddis il-ġdid. Ta' min isemmi li l-Paniġierku li kien għamel il- Kappillan Capurro kien ġie mfaħħar fil-ġurnal uffiċjali tal-Vatikan, 'L- Osservatore Romano'. Fis-sajf tal-1934, il-Parroċċa laqgħetfi ħdanha l-erba' Saċerdoti ġodda Dun Dwardu Corrado, Dun Ġwann Sciberras, Dun Manwel Zammit u Dun Ġużepp Inguanez, , li fl-1942 laħaq bħala t-tielet Kappillan tal- Parroċċa ta' Stella Maris. Fl- 1 ta' Awissu 1937, Dun Gużepp Lupi (illum Monsinjur tal-Katidral) iċċelebra l-ewwel Quddiesa Solenni tiegħu. Fis-snin ta' wara Dun Guzepp ħadem ħafna fi ħdan l-Azzjoni Kattolika ġewwa l-Parroċċa.Ġrajja sabiħa kienet il-wasla tal-qniepen il-ġodda li tpoġġew fil-kampnari tal-Knisja bejn il- 14 ul-15ta' Awissu 1937. Din il-ħarsa ħafifa li tajna lill-perijodu tant importanti fl-istorja tal-iżvilupp soċjali u reliġjuz tal-Parroċċa tagħna tfakkarna f'dak li kiteb Dun Pietru Pawl Grima fil-poeżija tiegħu 'Għanja lil Tas-Sliema' 'U kbirt dlonk mix-xtajta, bil-ħeffa tal-għaġeb, U djarek kif kotru, kif żdiedu t-triqat, Sirt l-isbaħ belt tagħna, sultana tal-baħar, Għamara tal-għonja, tal-fqar, tal-kbarat' Wara l-1 ta' Settembru 1939, kien beda jinħass li minn mument għal ieħor Malta kienet sejra ssib ruħha fil-Gwerra. Il-Kappillan Capurro, li kien riesaq lejn tmiem il-kariga tiegħu, kien qiegħed, flimkien ma' Dun Karm Psalia, jirsisti kemm jiflaħ biex il-Leġjun ta' Marija jkollu l-approvazzjoni tal-awtoritajiet tal- Knisja. Sadanittant kien riesaq iż-żmien li tinfetaħ il-Knisja l-ġdida ta' San Girgor il-Kbir, u li fl-1940 saret it-tielet Parroċċa ta' Tas-Sliema. Kien riesaq iż-żmien tassew ikrah fuq il-Parroċċa tagħna, li kienet waslet biex titlef xi wħud minn uliedha. Bosta bini, fosthom il-Knisja Parrokkjali kien sejjer jiġi mġarraf. Iżda Marija Kewkba tal-Baħar bħala l-Omm li għażlu l-ewwelnies ta' Tas-Sliema u li minnha beltna ħadet isimha, kienet sejra permezz tad-Dawl tagħha tħenn għal uliedha u twassalhom rebbieħa fuq il-ħerba tal-Gwerra.